ཇོ་བོ་ཆེན་པོ་ལ་རྒྱ་བོད་གཉིས་ཆར་དུ་སློབ་མ་མཁས་ཤིང་གྲུབ་པ་བརྙེས་པ་མང་དུ་བྱོན་ནའང་།གདམས་ངག་བུན་པ་གང་བྱོའི་ཚུལ་གྱིས་གནང་ཞིང་བསྟན་པའི་བདག་པོར་བྱིན་གྱིས་བརླབས་པ་ནི།འཕགས་པ་སྤྱན་རས་གཟིགས་ཀྱི་རྣམ་འཕྲུལ།ཨི་ཏི་ཤ་རང་ཉིད་ལ་སྒྲོལ་མས་ལུང་བསྟན་ཅིང་།སངས་རྒྱས་ཕལ་པོ་ཆེ་དང་།སྙིང་རྗེ་པད་མ་དཀར་པོའི་མདོ་ལས་དགེ་བསྙེན་ཆོས་འཕེལ་ཞེས་ལུང་བསྟན་པ།འབྲོམ་རིན་པོ་ཆེ་རྒྱལ་བའི་འབྱུང་གནས་ཡིན་ལ།སྟོན་པ་རིན་པོ་ཆེས་བཀའ་གདམས་ཀྱི་སྲོལ་ཕྱེ་བ་དང་།སྐུ་མཆེད་གསུམ་སོགས་ཀྱིས་དར་ཞིང་རྒྱས་པར་མཛད་ཚུལ་རྣམས་འདིར་ཞིབ་ཏུ་བརྗོད་ན་ཧ་ཅང་མང་བར་འགྱུར་བས་བཀའ་གདམས་ཆོས་འབྱུང་སོགས་ལས་ཤེས་པར་བྱ་ཞིང་།མདོ་ཙམ་ནི་ཆོས་འབྱུང་གསལ་བའི་སྒྲོན་མེ་ལས།དེ་ནས་ལོ་ངོ་བཅུ་ཡི་བར་དག་ཏུ།།དགེ་བཤེས་སྟོན་པས་ཚོགས་ཀྱི་དཔོན་མཛད་དེ།།ཇོ་བོའི་གདན་ས་དཔལ་གྱི་རྭ་སྒྲེང་བཏབ།།ཡོངས་སུ་དག་པའི་སློབ་འཁོར་སྨིན་པར་མཛད།།དེ་ནས་ལོ་གྲངས་ཉི་ཤུ་ལྷག་ཙམ་ན།སྐུ་མཆེད་གསུམ་གྱི་འཕྲིན་ལས་ཀློང་རྡོལ་ཏེ།།དབུ་རུ་བྱང་དུ་བཀའ་གདམས་ཉི་མ་ཤར།།གངས་ཅན་མ་ལུས་འོད་ཀྱིས་གང་བར་མཛད།།དྲང་སྲོང་ཆེན་པོ་པོ་ཏོ་བ་ལ་ནི།།ལྟ་སྤྱོད་ཡོངས་སུ་དག་པའི་སློབ་མ་ནི།།དུས་རེ་ལ་ཡང་ཉིས་སྟོང་ལྷག་ཙམ་དང་།།སྤྱན་སྔ་བ་ལ་བརྒྱད་བརྒྱ་དགུ་བརྒྱ་འདུས།།ཕུ་ཆུང་བ་ཡིས་ཚོགས་པ་མང་བསྐྱངས་ཀྱང་།།སྦས་པའི་ཚུལ་དུ་དཔག་མེད་སྨིན་པར་མཛད།།ཁམས་པ་ལུང་བའི་ཐུན་བརྒྱད་མ་ལ་ཡང་།།རྣམ་གྲོལ་དོན་གཉེར་བརྒྱད་བརྒྱ་འདུས་པར་གྲགས།།སྐུ་མཆེད་གསུམ་གྱིས་ལེགས་པར་བསྐྱངས་པའི་སྲས།།གླང་ཐང་བ་ལ་སྟོང་ཕྲག་རེ་ཙམ་དང་།།དགེ་བཤེས་ཆེན་པོ་ཤ་ར་བ་ལ་ནི།།རྣམ་ཐར་གཙང་བ་སུམ་སྟོང་ལྷག་རེ་འདུས།།དགེ་བཤེས་ཡ་གད་པ་ལ་སྟོང་ལྷག་དང་།།བྱ་ཡུལ་བ་ལ་ཉིས་སྟོང་བདུན་བརྒྱ་སོགས།།འཕྲིན་ལས་བསྐྱངས་པའི་བཤེས་གཉེན་མཐའ་ཡས་ཏེ།།དེ་དུས་ཁོ་ན་བསྟན་པའི་གདལ་ཆེའོ།།ཞེས་གསུངས་པ་ལྟར་རོ།།